**מחלף גולני** הוא מחלף מרכזי בגליל התחתון, שבו נפגשים כביש 65 המוביל מעפולה לאצבע הגליל וכביש 77 המוביל מטבריה למחלף המוביל.

היסטוריה
--------

המחלף והצומת שקדם לו ממוקמים בצומת דרכים מרכזי היסטורי בגליל התחתון, ובסמוך לו נתגלו שרידי הדרך הרומית שעברה במקום. שמו של הצומת בעבר היה **צומת מסכנה**, על שם ח'רבת מסכנה הסמוכה, המשמרת את שמה של העיירה התלמודית **משכנא**, ממנה יצאו מספר חכמים. גם הצומת עצמו נזכר במקורות חז"ל, כנקודה מרכזית בדרך הראשית שבין טבריה וציפורי: "לשנים שיצאו אחד מטבריא ואחד מציפורין ופגעו זה בזה בחדא משכנא", וכן: "זה אומר בטיבריא וזה אומר בציפורי באינון דהוון יתיבין בחדא משכנא מן הכא להכא שבעה מילין מן הכא להכא תשעה מילין".

במהלך מלחמת העצמאות נערכו באזור המחלף קרבות עקובים מדם בין לוחמי חטיבת גולני לבין כנופיות של לוחמים מהכפרים הערביים שבסביבה. אלה נעזרו בלוחמי צבא ההצלה בפיקודו של פאוזי קאוקג'י. לאחר מלחמת העצמאות הוקמה מצפון לצומת אנדרטה לזכר לוחמי גולני שנהרגו בקרבות באזור הצומת ובאזור סג'רה. בשלהי שנות ה-70 של המאה ה-20 הוקם במקום מוזיאון גולני - אתר הנצחה ללוחמי חטיבת גולני שנפלו במלחמות ישראל. באתר אנדרטאות, מוזיאון לתולדות החטיבה וארכיון.

המבנה הבולט לעיני העובר בצומת בעשור השני של המאה ה-21 הוא מסעדה של מקדונלד'ס. בולט במיוחד הלוגו שהתנוסס מעליה. הלוגו הקיים החליף את בובת הליצן של החברה שהוצבה במקום בחודשים הראשונים לפתיחת המסעדה. בעקבות לחץ כבד מצד הורים שכולים, שחשו כי הבובה שמה ללעג את אתר ההנצחה, הורדה הבובה והוחלפה בלוגו קטן וסולידי יותר. במסגרת הקמת המחלף, נסלל כביש גישה חדש אל אתר ההנצחה ואל המסעדה, הנמצאים לצד המחלף.

תעבורה
------

בימות השבוע משמש המחלף את תושבי האזור בעיקר, אולם בשבתות ובחגים הוא משמש גם כצומת מרכזי בתנועת המטיילים ממרכז הארץ אל הכנרת וצפון הארץ, ובחזרה.

צומת גולני הוסב למחלף במסגרת תוכנית "נתיבי ישראל", שהיא חלק מהתוכנית הרב שנתית של החברה הלאומית לדרכים בישראל לשנים 2011–2016. במסגרת הפרויקט, שביצועו החל בשנת 2011, הוקם גשר ראשי במסלולו של כביש 77, מעל לכביש 65, במטרה ליצור הפרדה מפלסית עבור כלי הרכב בארבעת כיווני הנסיעה. המחלף מסייע למבקשים להגיע אל יער לביא של קרן קיימת לישראל ואל אתר ההנצחה לחללי חטיבת גולני ומוזיאון גולני.

גשר ייחודי להולכי רגל, שעוצב על ידי האדריכל אריאל טיבי, מאפשר חציה בטוחה של כביש 65. בנוסף, שולבו במחלף מעברים תת-קרקעיים להולכי רגל, כלי רכב, רכבים חקלאיים, מעבר חירום תחתי לטנקים ותחנות לתחבורה ציבורית בכיווני הנסיעה השונים. מחלף גולני הוא חלק מתוואי הנסיעה "הזרוע המזרחית", שיקשר את צומת עמיעד אל צומת התשבי ובהמשך לכביש 6. המחלף נפתח לתנועה באמצע חודש אוגוסט 2013. עבודות הגמר על המחלף, בהן פירוק כבישים קיימים ושיקום נופי, הסתיימו בסוף שנת 2013.

גלריה
-----

* מחלף גולני ואתר ההנצחה של חטיבת גולני, ינואר 2019מחלף גולני ואתר ההנצחה של חטיבת גולני, ינואר 2019
* מחלף גולני, ינואר 2019מחלף גולני, ינואר 2019
* מחלף גולני לכיוון צפון, ינואר 2019מחלף גולני לכיוון צפון, ינואר 2019
* מחלף גולני לכיוון מערב, ינואר 2019מחלף גולני לכיוון מערב, ינואר 2019
* מחלף גולני, ינואר 2019מחלף גולני, ינואר 2019
* מחלף גולני, מבט מכיוון כביש 65 צפונהמחלף גולני, מבט מכיוון כביש 65 צפונה
* אתר הנצחה ומוזיאון גולני, מחלף גולניאתר הנצחה ומוזיאון גולני, מחלף גולני
* גשר הולכי הרגל ולצידו סמל חטיבת גולניגשר הולכי הרגל ולצידו סמל חטיבת גולני

קישורים חיצוניים
----------------

* רשמו לפניכם: ב-2013 יפתח לתנועה מחלף גולני, באתר ynet, 19 ביולי 2011
* מיכאל יעקובסון: סקירה אדריכלית על גשר הולכי הרגל במחלף גולני, באתר 'חלון אחורי', 1 בספטמבר 2014

הערות שוליים
------------

1. ↑  תלמוד ירושלמי, מסכת ברכות, פרק ט', הלכה ה'.
2. ↑  תלמוד ירושלמי, מסכת סנהדרין, פרק ג', הלכה ב'.

|  |  |  |
| --- | --- | --- |
| **הקודם**:**צומת אילנה** | **מחלפים בכביש 65** | **הבא**:**מחלפון נטופה** |

|  |  |  |
| --- | --- | --- |
| **הקודם**:**מחלף טורעאן** | **מחלפים בכביש 77** | **הבא**:**מחלף קדמת גליל** |